7. Grozījumi tiesību aktos

**Likums “Grozījumi Likumā par budžetu un finanšu vadību”**

Likums “Grozījumi Likumā par budžetu un finanšu vadību” izstrādāts, lai turpinātu mazināt administratīvo slogu un efektivizētu budžeta sagatavošanas un izpildes uzskaites procesus. Likums paredz pašvaldības speciālā budžeta integrēšanu pašvaldības pamatbudžetā ar 2020.gada 1.janvāri, nostiprināt Datu valsts inspekcijas neatkarības tiesības atbilstoši Vispārīgai datu aizsardzības regulai, uzsākt jaunu stratēģisku pieeju un pilnveidot valsts aizdevumu un galvojumu sniegšanas un uzraudzības procesus, pagarināt pārejas posmu vidēja termiņa budžeta ietvara likuma sagatavošanai kopā ar gadskārtējo valsts budžeta likumu rudenī līdz 2022.gada 31.decembrim, izslēgt regulējumu par zemesgrāmatu nodaļām, ņemot vērā tiesnešu integrācijas reformu. Vienlaikus likums paredz tehniska rakstura grozījumus, pārceļot normas, kas gadu no gada atkārtojās gadskārtējā valsts budžeta likumā, uz Likuma par budžetu un finanšu vadību pamattekstu.

**Likums “Grozījumi likumā “Par pašvaldību budžetiem”**

Likums “Grozījumi likumā “Par pašvaldību budžetiem”” paredz precizēt likuma “Par pašvaldību budžetiem” 16.panta un 17.panta redakcijas, novēršot praksē konstatētās neskaidrības šo normu piemērošanā un nodrošinot vienveidīgu to interpretāciju, kā arī paredz precizēt terminoloģiju Likuma 22.panta piektajā daļā un 26.panta trešās daļas 3.punktā, terminu “pastāvīgās funkcijas” aizstājot ar terminu “autonomās funkcijas” atbilstoši likumam “Par pašvaldībām”.

Vienlaikus likums paredz veikt korekcijas likuma “Par pašvaldību budžetiem” 2.pantā (likuma ,,Par pašvaldību budžetiem” 16. panta pirmajā daļā) izslēgt vārdu ,,skaitlisku” un (likuma 17. panta trešajā daļā) vārdu “pieņemšanas” ar vārdu “apstiprināšanas”, 12.pantā un 16.panta pirmajā daļā atbilstoši likumam “Grozījumi Likumā par budžetu un finanšu vadību”, nosakot, ka pašvaldību budžeti sastāv no pamatbudžeta un ziedojumiem un dāvinājumiem, vienlaikus izslēdzot prasību, ka pašvaldības budžetā jāietver informācija par speciālajiem budžetiem.

Papildināti likuma ,,Par pašvaldību budžetiem” pārejas noteikumi ar 4. punktu, kas nosaka, ka grozījumi šā likuma 12. pantā, 16. pantā un 17. pantā piemērojami sastādot budžetu 2020.gadam un turpmākajiem gadiem, kā arī izteikt, ka Likums stājas spēkā nākamajā dienā pēc tā izsludināšanas.

**Likums “Grozījumi Maksājumu pakalpojumu un elektroniskās naudas likumā”**

Likums “Grozījumi Maksājumu pakalpojumu un elektroniskās naudas likumā” paredz:

1. noteikt pienākumu kredītiestādēm un maksājumu pakalpojumu sniedzējiem atteikt attālināto maksājumu veikšanu ar Latvijas Republikas rezidentam izsniegto maksājumu karti Latvijas Republikā nelicencētam interaktīvo azartspēļu un interaktīvo izložu organizētājam;
2. noteikt pienākumu kredītiestādēm un citiem maksājumu pakalpojumu sniedzējiem sniegt Valsts ieņēmumu dienestam atteikumu pārskatu par kredītiestāžu un citu maksājumu pakalpojumu sniedzēju par Latvijas Republikas rezidentu attālināto maksājumu pieteikumiem Latvijas Republikā nelicencētam interaktīvo azartspēļu un interaktīvo izložu organizētājam;
3. iespēju iegūt informāciju par fizisko personu laimestu apmēru, kas nav deklarēts un par kuru nav veikti nodokļu maksājumi.

**Likums “Grozījumi Elektronisko sakaru likumā”**

Likums “Grozījumi Elektronisko sakaru likumā” paredz:

1. elektronisko sakaru komersants, izpildot Izložu un azartspēļu uzraudzības inspekcijas lēmumu par piekļuves ierobežošanu, nodrošinās tīmekļa vietnes lietotāja pāradresāciju uz Izložu un azartspēļu uzraudzības inspekcijas tīmekļa vietni, kurā lietotājam tiks sniegta informācija par liegumu spēlēt Latvijā nelicencētas interaktīvās azartspēles un interaktīvās izlozes, par Latvijā licencētiem interaktīvajiem azartspēļu organizētājiem, kā arī informācija par atkarību no azartspēlēm un izlozēm mazinošiem pasākumiem;
2. nepārprotami noteikt minimālās piekļuves ierobežošanas prasības un arī tiesības elektronisko pakalpojumu sniedzējam izvēlēties tehnoloģisko risinājumu, kā tiek ierobežota piekļuve attiecīgajai tīmekļa vietnei sev piemērotā veidā;
3. pilnveidot regulējumu attiecībā uz to, ja elektronisko sakaru komersants atbilstoši normatīvo aktu prasībām regulāri nenodrošina pieejas ierobežošanu Latvijā nelicencētu interaktīvo azartspēļu un interaktīvo izložu organizētāja tīmekļu vietnei vismaz minimālo prasību līmenī.

**Likums “Grozījumi Latvijas Administratīvo pārkāpumu kodeksā”**

Likums “Grozījumi Latvijas Administratīvo pārkāpumu kodeksā” paredz noteikt atbildību personai par dalību Latvijas Republikā nelicencētās interaktīvās azartspēlēs vai interaktīvās izlozēs.

**Likums “Grozījumi Azartspēļu un izložu likumā”**

Likums “Grozījumi Azartspēļu un izložu likumā” paredz:

1. noteikt liegumu personai piedalīties Latvijā nelicencētās interaktīvās azartspēlēs un interaktīvās izlozēs;
2. iespēju fiziskai personai pieprasīt noteikt tai liegumu spēlēt azartspēles, t.sk. interaktīvās azartspēles un interaktīvās izlozes, un iekļaut to pašatteikušos personu reģistrā.

**Likums “Grozījumi Izglītības likumā”**

Likums “Grozījumi Izglītības likumā” paredz:

1) pagarināt Izglītības likuma pārejas noteikumu 78. punktā noteiktā regulējuma spēkā stāšanās laiku par vienu gadu, to nosakot 2020.gada 1.septembri;

2) pagarināt Izglītības likuma pārejas noteikumu 79. punktā noteiktā regulējuma spēkā stāšanās laiku par vienu gadu, to nosakot 2020.gada 1.septembri, kā arī vienlaikus pagarināt 79. punktā minēto Ministru kabineta noteikumu izdošanas laiku par vienu gadu, to nosakot 2020.gada 31.maiju.”

**Likums “Grozījumi Valsts sociālo pabalstu likumā”**

Likums “Grozījumi Valsts sociālo pabalstu likumā” paredz, ka:

1) Valsts sociālās apdrošināšanas aģentūra (turpmāk – VSAA) bērna adopcijas pabalsta piešķiršanu un izmaksu par periodu no 2019.gada 1.jūlija uzsāk ne vēlāk kā no 2019.gada 1.oktobra;

2) VSAA pabalstu invalīdam, kuram nepieciešama kopšana, par periodu no 2019. gada 1. jūlija personai, kura ir pārsniegusi 18 gadu vecumu un sakarā ar smagiem funkcionāliem traucējumiem tai ir nepieciešama īpaša kopšana, un personas invaliditātes cēlonis ir slimība no bērnības, pārrēķina un pabalsta starpību izmaksā ne vēlāk kā līdz 2019.gada 1.septembrim;

3) VSAA bērna invalīda kopšanas pabalstu palielinātā apmērā piešķirs vai pārrēķinās un izmaksās no 2019.gada 1.jūlija.

Pārejas posms noteikts, lai VSAA varētu veikt nepieciešamās izmaiņas informācijas sistēmās, tādējādi esošo pabalstu piešķiršanu, pārrēķināšanu un jauna pabalsta ieviešanu nodrošinot no iekšējiem resursiem VSAA budžeta ietvaros, nepiesaistot ārpakalpojumu.

**Likums “Grozījumi Uzturlīdzekļu garantiju fonda likumā”**

 Likums “Grozījumi Uzturlīdzekļu garantiju fonda likumā” paredz regulējumu uzturlīdzekļu samaksas pienākuma izpildes veicināšanai, kā arī no valsts budžeta izmaksāto līdzekļu atgūšanas sekmēšanai.

Likums paredz:

1. piemērot uzturlīdzekļu parādniekam pašaizsardzības, medību, sporta un kolekcijas ieroču iegādāšanās, nēsāšanas, realizēšanas un glabāšanas atļaujas darbības apturēšanu;
2. apstākļu uzskaitījumu, kuru konstatējot, uz likuma pamata prezumējams, ka parādnieks izvairās no uztura došanas pienākuma izpildes, lai parādniekiem būtu efektīvi piemērojama kriminālatbildība saskaņā ar Krimināllikuma 170. pantu;
3. uzturlīdzekļu izmaksa no Uzturlīdzekļu garantiju fonda administrācijas tiks apturēta pilngadīgām personām, ja tās mācās, strādā un gūst ienākumus Ministru kabineta noteiktās minimālās mēneša darba algas vai lielākā apmērā;
4. mehānismu, kas veicinās, ka uzturlīdzekļu parādnieks sāk nodrošināt bērnu ar uzturlīdzekļiem, kā arī segs savas parādsaistības pret Uzturlīdzekļu garantiju fonda administrāciju, tas ir, parādniekiem, kuri divu gadu laika periodā nosegs izveidojušos pamatparādu Uzturlīdzekļu garantiju fonda administrācijai, tiks dzēsti likumiskie procenti.

 Tāpat Likumā pēc Tieslietu ministrijas iniciatīvas veikti precizējumi, kas vērsti uz uzturlīdzekļu izmaksas no Uzturlīdzekļu garantiju fonda, efektivizēšanu.

**Likums “Grozījumi Autoceļu lietošanas nodevas likumā”**

Likums “Grozījumi Autoceļu lietošanas nodevas likumā” paredz ieviest autoceļu nodevas samaksas kontroles automatizētu sistēmu (neapturot transportlīdzekli). Uz valsts galvenajiem autoceļiem tiks uzstādītas iekārtas, ar kuru palīdzību varēs veikt nodevas apmaksas kontroli. Transportlīdzekļiem, par kuriem nebūs veikta autoceļu nodevas apmaksa, tiks sastādīts administratīvo pārkāpumu protokols. Šādas sistēmas ieviešana sekmēs nodevas iekasēšanu un nodevas ieņēmumu plāna izpildi. Plānotais autoceļu lietošanas nodevas ieņēmumu pieaugums ir līdz 5 milj. *euro* gadā, taču ar likumu autoceļu lietošanas nodevas ieņēmumu izmaiņu pret plānu nebūs.

**Likums “Grozījumi likumā “Par valsts sociālo apdrošināšanu””**

Likums “Grozījumi likumā “Par valsts sociālo apdrošināšanu”” paredz noteikt, ka:

1. par katru transportlīdzekli, kuram Autotransporta direkcija izsniegs licences kartīti, pārvadātājam būs avansā jānomaksā sociālās apdrošināšanas iemaksa 130 *euro* apmērā;
2. sociālās apdrošināšanas iemaksu uzraudzību pirms licences kartītes izsniegšanu kārtējām mēnesim, kurā tiek veikti pārvadājumi, veic institūcija, kas izsniedz licences kartīti (republikas pilsēta, plānošanas reģions un valsts sabiedrība ar ierobežotu atbildību “Autotransporta direkcija”);
3. ja pārvadātājs ir likvidēts vai triju gadu laikā no sociālās apdrošināšanas iemaksu avansa maksājuma veikšanas nav izmantojis sociālās apdrošināšanas iemaksu avansu, Valsts ieņēmumu dienests līdz sekojošā gada 1. aprīlim ieskaita to valsts pensiju speciālajā budžetā;
4. no 2020. gada 1. janvāra valsts sociālās apdrošināšanas iemaksas no sociālās apdrošināšanas budžetiem un valsts pamatbudžeta netiek ieguldītas fondēto pensiju shēmā (iepriekš minētās iemaksas tiks reģistrētas personas 1. līmeņa pensijas kapitālā visu 20% apmērā);
5. ikvienam diasporas loceklim ir iespēja brīvprātīgi pievienoties valsts sociālās apdrošināšanas sistēmai, lai saņemtu vecuma pensiju.

**Likums “Grozījumi Dabas resursu nodokļa likumā”**

Likums “Grozījumi Dabas resursu nodokļa likumā” paredz:

1. noteikt iespēju norakstīt transportlīdzekli, ja nav iespējams saņemt nolietota transportlīdzekļa likvidācijas sertifikātu sakarā ar transportlīdzekļa neesamību, vienlaikus piemērojot dabas resursu nodokli par šo objektu;
2. turpmāk nepiemērot atbrīvojumu no DRN samaksas vienreiz lietojamajiem galda traukiem un piederumiem, kas izgatavoti no plastmasas (polimēriem) un to kompozītmateriāliem (laminātiem).

**Likums “Grozījumi Latvijas vides aizsardzības fonda likumā”**

Likums “Grozījumi Latvijas vides aizsardzības fonda likumā” paredz noteikt, ka Latvijas vides aizsardzības fonda administrācijas (turpmāk – LVAFA) funkcijas veic VARAM pakļautībā esošas tiešās pārvaldes iestāde.

LVAFA kā vides aizsardzības un reģionālās attīstības ministra padotībā esoša tiešās pārvaldes iestāde ar 2019. gada 1. maiju tiek likvidēta un pievienota vides aizsardzības un reģionālās attīstības ministra pakļautībā esošajai tiešās pārvaldes iestādei – Valsts reģionālās attīstības aģentūrai (turpmāk – VRAA).

Ņemot vērā, ka LVAFA kā VARAM padotībā esoša tiešās pārvaldes iestāde tiek likvidēta, likums paredz izslēgt Latvijas vides aizsardzības fonda likuma 8. panta trešo daļu, kas nosaka, ka LVAFA nolikumu apstiprina Ministru kabinets.

LVAFA kā VRAA struktūrvienība savu darbību uzsāks 2019. gada 1. maijā.

**Likums “Grozījumi likumā “Par nodokļiem un nodevām””**

Likums “Grozījumi likumā “Par nodokļiem un nodevām”” paredz noteikt, ka nodokļu maksātājiem, tajā skaitā fiziskajām personām, kuras neveic saimniecisko darbību, nav atļauts veikt skaidrā naudā nekustamo īpašumu atsavināšanas darījumus. Aizliegums stāsies spēkā 2019. gada 1. maijā.

Savukārt attiecībā uz nekustamo īpašumu atsavināšanas darījumiem, kuri noslēgti pirms 2019. gada 1. maija un kuru darbība turpinās pēc šā datuma, un kuru pilnīga vai daļēja izpilde paredzēta skaidras naudas norēķinu veidā, minētais aizliegums piemērojams ar 2020. gada 1. janvāri.

Finanšu ministrs J.Reirs